<classify> MKOA wa Lindi kupitia halmashauri zake sita, umeanza rasmi maandalizi ya kushiriki kikamilifu katika Jukwaa la Fursa za Biashara na Uwekezaji mkoani humo, linalotarajiwa kufanyika kuanzia Machi 26 hadi 27, mwaka huu.Jukwaa hilo ambalo ni la tisa kuandaliwa na Kampuni ya Magazeti ya Serikali TSN inayochapisha magazeti ya Daily News, HabariLeo, SpotiLeo na Daily News Digital, linatarajiwa kufunguliwa na Makamu wa Rais, Samia Suluhu Hassan na kuhudhuriwa na Waziri Mkuu, Kassim Majaliwa akiwa kama Mbunge wa Ruangwa mkoani hapa.Akizungumza na watumishi wa halmashauri za mkoa huo wakiwemo wakuu wa wilaya, wakurugenzi na wenyeviti wa halmashauri, Mkuu wa Mkoa wa Lindi, Godfrey Zambi alisema mkoa huo umejipanga kuhakikisha unaibua fursa zote za biashara na uwekezaji zilizopo mkoani humo.Tupo tayari na tumejipanga kuhakikisha jukwaa hili linafana, wakuu wote wa wilaya, wakurugenzi, wenyeviti wa halmashauri na watumishi wote wamejipanga kufanikisha jukwaa hili kwa kushirikisha wananchi wa Lindi, alieleza.Alitaja fursa za uwekezaji zitakazoibuliwa na kutangazwa si tu Tanzania, bali duniani kote kupitia vyombo vya habari vya TSN kuwa ni eneo la kilimo, ambapo Lindi inalima zaidi korosho, ufuta, mihogo, nazi na alizeti. Najua wengi wanadhani Lindi inalima korosho tu, ni kweli takribani asilimia 85 ya wakazi wa Lindi wanalima korosho, lakini pia yapo mazao mengine yanayolimwa kama vile alizeti inayozalishwa kwa wingi pamoja na ufuta ambao ubora wake ni wa kipekee ikilinganishwa na unaozalishwa maeneo mengine, alifafanua.Zambi alitaja fursa nyingine kuwa ni misitu, bahari ambayo pamoja na utalii, lakini ina fukwe za kipekee Tanzania nzima zinazohitaji uwekezaji, madini ya aina zote ikiwemo ya madini ya kinywe yanayotengenezea betri za magari na kalamu. Nao wakuu wa wilaya na baadhi ya wakurugenzi wa halmashauri hizo, kwa nyakati tofauti walinadi fursa za maeneo yao huku kila mmoja akivutia wawekezaji na wafanyabiashara kuwekeza katika halmashauri zao.  <topic>: KITAIFA 